กลต.ยันกองทุนเกาหลียังปกติ
ก.ล.ต.ยันปัญหาขัดแย้งคาบสมุทรเกาหลีไม่กระเทือนกองทุนพันธบัตรเกาหลีที่ไทยแห่ไปลงทุนร่วม 3 แสนล้านบาท ชี้ค่าความเสี่ยงยังปกติ
3 ธ.ค. 2553

ก.ล.ต.ยันปัญหาขัดแย้งคาบสมุทรเกาหลีไม่กระเทือนกองทุนพันธบัตรเกาหลีที่ไทยแห่ไปลงทุนร่วม 3 แสนล้านบาท ชี้ค่าความเสี่ยงยังปกติ
นายประกิด บุณยัษฐิติ  ผู้อำนวยการฝ่ายกำกับธุรกิจจัดการลงทุน สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ปัญหาความตึงเครียดจากกรณีพิพาทในคาบสมุทรเกาหลี เชื่อว่าจะไม่กระทบต่อกองทุนรวมที่ไปลงทุนในพันธบัตรรัฐบาลเกาหลีใต้ เนื่องจากหากพิจารณาจาก CDS หรือค่าความเสี่ยงเมื่อเทียบกับพันธบัตรรัฐบาลสหรัฐยังอยู่ในระดับปกติจึงไม่น่ากังวลแต่อย่างใด
 ปัจุบันกองทุนรวมไปลงทุนพันธบัตรเกาหลีใต้ประมาณ 3 แสนล้านบาทและจะครบกำหนดไถ่ถอนประมาณในปีหน้าจำนวนมาก
 "ก่อนเกิดปัญหา CDS ของเกาหลีใต้อยู่ที่ 0.80% และขยับไป 1.20% เมื่อเกิดปัญหาความขัดแย้งขึ้น แต่ปัจจุบันลดลงมาอยู่แถว 1.08% แล้ว ซึ่งโดยรวมยังอยู่ระดับปกติ เมื่อเทียบกับประเทศไอร์แลนด์ที่ปัญหาหนี้ในกลุ่มประเทศยุโรป ซึ่ง CDS สูงถึง 7.00%"นายประกิด กล่าว
 ส่วนกรณีที่บริษัทหลักทรัพย์จัดการกองทุน (บลจ.) ไม่ออกกองทุนไปลงทุนพันธบัตรเกาหลีใต้ในช่วงนี้ก็ไม่น่าเกี่ยวกับสถานการณ์ที่เกิดขึ้น แต่อาจเกิดจากต้นทุนสวอปค่าเงินกลับมาเมื่อแปลงเป็นเงินบาทและทำให้ผลตอบแทนลดลงจากช่วงที่ผ่านมาจึงไม่จูงใจให้ไปลงทุนมากกว่า